Pulizija fl-inkwiet wara li bagħat ritratt provokanti Eks-kuntistabbli tal-Pulizija spiċċa investigat wara li bagħat ritratt tal-parti privata tiegħu lil raġel li għamilha taparsi ta' ġuvni ta' 17-il sena. Ir-raġel, Jackson Micallef, spiċċa huwa mressaq fil-Qorti tal-Maġistrati wara li l-Pulizija rriżultalha li kien ftiehem ma' ieħor biex idaħħluh lill-kuntistabbli f'nasba wara diżgwid li kellhom bejniethom. Micallef kien mixli li fig-23 ta' Ottubru 2015, u fix-xhur ta' qabel, ħoloq fatt jew ċirkostanzi biex ikunu jistgħu jintużaw kontra dan il-kuntistabbli. Mill-provi rriżulta li Micallef ikkomunika ma' dan il-pulizija fuq Grindr, sit elettroniku ntiż biex ilaqqa' persuni gay u bisesswali. It-tnejn li huma bdew jikkomunikaw permezz taċ-chats u d-diskors beda jsir ta' natura sesswali. Micallef stieden lill-pulizija jibgħatlu ritratt tal-parti ġenitali tiegħu u l-kuntisabbli waqa' għal dan in-nassa. L-akkużat anke niżżel ritratti ta' persuni oħra minn fuq Facebook biex jippreżenta profil fittizju lill-pulizija. Micallef għadda r-ritratti tal-pulizija lil Eugene Cutajar Forte li għaddihom lil pulizija ieħor u kien hawn li nfetħet inkjesta maġisterjali biex jiġi stabbilit jekk il-kuntistabbli kellux relazzjoni sesswali ma' tifel taħt l-età. Il-Pulizija skopriet x'ġara u ressqet lil Micallef fil-Qorti fejn dan instab ħati u kien ikkundannat tliet snin ħabs. Micallef appella imma l-Imħallef Edwina Grima ikkonfermat il-ħtija madankollu ikkonkludiet li kien ħaqqu tnaqqis fil-piena biex jingħata opportunità oħra. Kien għalhekk li minn tliet snin ħabs ikkundannatu għal sentejn ħabs sospiżi għal erba' snin. Hija ordnat ukoll li kopja tas-sentenza tintbagħat lill-Kummissarju tal-Pulizija biex jinvestiga l-aġir ta' Cutajar Forte f'dan il-każ. Il-prosekuzzjoni f'din il-kawża tmexxiet mill-Ispetturi Sylvana Briffa, John Spiteri u Paula Ciantar.